CELEX: 32020D2167
Language: bg
Date: 2020-12-17 00:00:00
Title: Решение за изпълнение (ЕС) 2020/2167 на Комисията от 17 декември 2020 година за изменение на Решение за изпълнение (ЕС) 2016/1918 относно някои предпазни мерки по отношение на болестта хронично линеене, посредством удължаване на срока на прилагането му (нотифицирано под номер C(2020) 8802) (текст от значение за ЕИП)

21.12.2020   
               
               
                  BG
               
               
                  Официален вестник на Европейския съюз
               
               
                  L 431/70
               
            
         РЕШЕНИЕ ЗА ИЗПЪЛНЕНИЕ (ЕС) 2020/2167 НА КОМИСИЯТА
         от 17 декември 2020 година
         за изменение на Решение за изпълнение (ЕС) 2016/1918 относно някои предпазни мерки по отношение на болестта хронично линеене, посредством удължаване на срока на прилагането му
         
            
               (нотифицирано под номер C(2020) 8802)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 999/2001 на Европейския парламент и на Съвета от 22 май 2001 година относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 4, параграф 2 от него,
         като има предвид, че:
         
                     (1)
                  
                  
                     С Регламент (ЕО) № 999/2001 се установяват правила за превенция, контрол и ликвидиране на трансмисивни спонгиформни енцефалопатии (ТСЕ) в Съюза. Той се прилага за производството и пускането на пазара на живи животни и продукти от животински произход, а в някои конкретни случаи — и за износа им. В него се предвижда, наред с друго, приемането на предпазни мерки в случай на поява на огнища на ТСЕ.
                  
               
                     (2)
                  
                  
                     С Решение за изпълнение (ЕС) 2016/1918 на Комисията (2) се определят временни предпазни мерки по отношение на болестта хронично линеене (БХЛ). То бе прието след установяването през 2016 г. на шест случая на БХЛ при животни от семейство еленови в Норвегия: четири при северни елени и два при лосове. Тогава БХЛ бе установена за пръв път в Европа, като това бяха и първите случаи в света на поява на болестта при северен елен в естествени условия.
                  
               
                     (3)
                  
                  
                     Между януари 2017 г. и септември 2020 г. Норвегия информира Комисията и държавите членки за още шестнадесет случая на БХЛ при диви северни елени, други пет случая на БХЛ при див лос и един случай на БХЛ при червен елен. През 2018 г. Финландия откри първия случай на БХЛ в Съюза и още един през ноември 2020 г. Швеция откри три случая през 2019 г. и още един през септември 2020 г. Всички случаи на БХЛ, открити във Финландия и Швеция, са установени при див лос.
                  
               
                     (4)
                  
                  
                     В глава А, част III, буква А от приложение III към Регламент (ЕО) № 999/2001 се предвижда тригодишна програма за мониторинг на БХЛ, която обхваща периода от 1 януари 2018 г. до 31 декември 2020 г. Събирането на данни обаче ще продължи отчасти през цялата 2021 г. в съответствие с техническите спецификации на програмата за мониторинг с цел в крайна сметка да се събере по-голям набор от данни. В резултат на това научната оценка на резултатите от програмата за мониторинг, която ще бъде необходима за разработването на бъдещи варианти на политиката по отношение на БХЛ, се очаква да бъде на разположение едва през 2022 г.
                  
               
                     (5)
                  
                  
                     На 11 ноември 2019 г. Европейският орган за безопасност на храните публикува научно становище относно актуализацията във връзка с болестта хронично линеене (БХЛ) III (3) (Становище на ЕОБХ). Необходимо е обаче повече време, за да се обмисли по какъв начин заключенията и препоръките, изложени в становището на ЕОБХ, следва да бъдат отразени в правилата на Съюза.
                  
               
                     (6)
                  
                  
                     Като се има предвид, че бяха открити нови случаи на БХЛ в Норвегия, Финландия и Швеция и до излизането на резултатите от тригодишната програма за мониторинг на БХЛ и на научната оценка на резултатите от програмата за мониторинг, която се очаква да е готова през 2022 г., и като се има предвид, че е необходимо допълнително време за размисъл върху становището на ЕОБХ, срокът на прилагане на Решение за изпълнение (ЕС) 2016/1918 следва да бъде удължен до 31 декември 2022 г.
                  
               
                     (7)
                  
                  
                     Поради това Решение за изпълнение (ЕС) 2016/1918 следва да бъде съответно изменено.
                  
               
                     (8)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 4 от Решение за изпълнение (ЕС) 2016/1918 датата „31 декември 2020 г.“ се заменя с „31 декември 2022 г.“
         
         
            Член 2
            Адресати на настоящото решение са държавите членки.
         
         
            Съставено в Брюксел на 17 декември 2020 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 147, 31.5.2001 г., стр. 1.
         
            (2)  Решение за изпълнение (ЕС) 2016/1918 на Комисията от 28 октомври 2016 г. относно някои предпазни мерки по отношение на болестта хронично линеене (ОВ L 296, 1.11.2016 г., стр. 21).
         
            (3)  https://doi.org/10.2903/j.efsa.2019.5863